Proiect

**GUVERNUL REPUBLICII MOLDOVA**

**HOTĂRĂRE nr.\_\_\_\_\_\_\_**

din **\_\_\_\_\_\_\_\_\_\_\_\_\_\_\_\_\_\_**

Chișinău

**„Cu privire la modificarea şi completarea anexelor nr. 1 şi nr. 2 la Hotărârea Guvernului nr. 331 din 5 mai 2011”**

**HOTĂRĂŞTE:**

Anexele nr. 1 şi nr. 2 la Hotărârea Guvernului nr. 331 din 5 mai 2011 „Cu privire la eliberarea invitațiilor pentru străini” (Monitorul Oficial al Republicii Moldova, 2011, nr.78-81, art.381), cu modificările ulterioare, se modifică şi se completează după cum urmează:

1. La Anexa nr.1:

la punctul 8, subpunctul 5) se exclude:

1. Anexa nr.2 la Hotărârea Guvernului Nr. 331 din  5 mai 2011 „Cu privire la eliberarea invitațiilor pentru străini” (Monitorul Oficial al Republicii Moldova, 2011, nr.78-81, art.381), cu modificările şi completările ulterioare, va avea următorul cuprins:

Anexa nr. 2

 la Hotărârea Guvernului

nr. din 2018

**LISTA
statelor ai căror cetățeni necesită invitații pentru perfectarea
vizei de intrare în Republica Moldova**

1. Republica Islamică Afganistan
2. Republica Algeriană Democratică şi Populară
3. Republica Populară Bangladesh
4. Burkina Faso
5. Republica Camerun
6. Republica Ciad
7. Congo
8. Republica Democrată Congo
9. Republica Coasta de Fildeș
10. Republica Populară Democrată Coreeană (Coreea de Nord)
11. Republica Arabă Egipt
12. Statul Eritreea
13. Republica Ghana
14. Republica Indonezia
15. Regatul Haşemit al Iordaniei
16. Republica  Islamică Iran
17. Republica Irak
18. Republica Libaneză
19. Republica Liberia
20. Statul Libia
21. Republica Mali
22. Republica Islamică Mauritania
23. Regatul Maroc
24. Republica Federală Democratică Nepal
25. Republica Federală Nigeria
26. Republica Niger
27. Republica Islamică Pakistan
28. Republica Sierra Leone
29. Republica Federală Somalia
30. Republica Democratică Socialistă Sri Lanka
31. Republica Sudan
32. Republica Arabă Siriană
33. Republica Tunisiană
34. Turkmenistan
35. Republica Yemen
36. Republica Sudanul de Sud
37. Autoritatea Națională Palestiniană

**Prim-Ministru Pavel FILIP**

Contrasemnează:

**Ministrul afacerilor interne Alexandru JIZDAN**

**Ministrul afacerilor externe**

**şi integrării europene Tudor ULIANOVSCHI**

**Notă informativă la**

**proiectul hotărârii Guvernului „Cu privire la modificarea şi completarea anexelor nr. 1 şi nr. 2 la Hotărârea Guvernului nr. 331 din 5 mai 2011”**

La 20.07.2017, Parlamentul Republicii Moldova a adoptat Legea nr. 165 pentru modificarea şi completarea unor acte legislative prin care au fost modificate prevederile Legii nr. 200 din 16 iulie 2010 privind regimul străinilor în Republica Moldova, precum și a Legii nr.180-XVI din 10 iulie 2008 cu privire la migrația de muncă.

Prin modificarea Legii nr. 180-XVI din 10 iulie 2008 cu privire la migrația de muncă, Guvernul a facilitat accesul străinilor sosiți în Republica Moldova în scopul dezvoltării afacerii sau al angajării prin optimizarea mecanismului de acordare a permisului de ședere și anume, excluderea sau comasarea anumitor etape din cadrul procesului dat.

Astfel, din prevederile Legii nr.180- XVI din 10.07.2008 cu privire la migrația de muncă a fost exclus „avizul favorabil” ca act emis de Agenția Națională pentru Ocuparea Forței de Muncă pentru străinii care intenționează să desfășoare activități de muncă pe teritoriul Republicii Moldova.

Odată ce, cadrul normativ existent face trimitere la documentul în cauză, Ministerul Afacerilor Interne a elaborat proiectul hotărârii Guvernului „Cu privire la modificarea şi completarea anexelor nr. 1 şi nr. 2 la Hotărârea Guvernului nr. 331 din 5 mai 2011” în vederea racordării prevederilor acesteia la Legea cu privire la migrația de muncă.

Prin urmare, se propune modificarea punctului 8 din Regulamentul privind modul de eliberare a invitațiilor pentru străini, aprobat prin Hotărârea Guvernului nr. 331 din 5 mai 2011, în sensul excluderii din prevederile acestuia a expresiei „avizul favorabil” ca act solicitat de către autoritatea competentă pentru străini, în scopul obținerii invitației de către persoana juridică.

În vederea determinării unor soluții suplimentare de optimizare a procedurilor de documentare cu permise de şedere a lucrătorilor migraţi şi a investitorilor în Republica Moldova, precum și în scopul debirocratizării şi simplificării procedurii de perfectare a vizei pentru a intra în Republica Moldova se propune expunerea într-o redacție nouă a Anexei nr. 2.

În acest sens, a fost revăzută lista statelor a căror cetățeni necesită invitații pentru perfectarea vizei de intrare în Republica Moldova (la moment în listă sunt 85 de state), fiind incluse în lista nouă doar statele care reflectă cel mai ridicat nivel de riscuri şi amenințări teroriste (ca factori de risc şi indicatori au constituit dinamica, impactul şi proveniența structurilor organizațiilor extremist-teroriste), precum și statele cu risc migrațional sporit.

Astfel, în grupul de risc au fost incluse treizeci și șaptede state din Orientul Mijlociu, Asia Centrală, Africa de Nord și Africa Subsahariană. Menționăm că la elaborarea listei date s-a ținut cont atât de poziția Ministerului Afacerilor Externe și Integrării Europene, cât și a Serviciului de Informații și Securitate.

Ministerul Afacerilor Interne consideră imperios necesar adoptarea Hotărârii Guvernului „Cu privire la modificarea şi completarea anexelor nr. 1 şi nr. 2 la Hotărârea Guvernului nr. 331 din 5 mai 2011” din următoarele aspecte şi considerente:

Aspectul politic*.* Hotărârea în cauză constituie un răspuns la necesitatea de eficientizare şi perfecționare a mecanismului de gestionare eficientă a fluxurilor de migrație pe teritoriul Republicii Moldova.

**Aspectul normativ.** Adoptarea proiectul de hotărâre nu va genera modificări în textul altor acte normative.

Aspectul organizatoric. Adoptarea acestui proiect de hotărâre, nu implică crearea de noi structuri specializate pentru realizarea prevederilor din proiectul dat.

Aspectul financiar şi economic. Adoptarea acestui proiect nu va implica cheltuieli financiare suplimentare.

În contextul celor enunțate, precum şi reieșind din necesitatea ajustării prevederilor actelor normative la cele existente, Ministerul Afacerilor Interne consideră necesar aprobarea proiectului hotărârii Guvernului „Cu privire la modificarea şi completarea anexelor nr. 1 şi nr. 2 la Hotărârea Guvernului nr. 331 din 5 mai 2011”**.**

**Ministrul afacerilor interne Alexandru JIZDAN**